RESOLUCIÓN do 7 de agosto de 2025, da Dirección Xeral de Urbanismo, pola que se fai pública a aprobación definitiva da modificación puntual do Plan xeral de ordenación municipal do Concello do Porriño, na regulación de alturas das ordenanzas de uso industrial.
Consellería de Vivenda e Planificación de Infraestruturas — III. Outras disposicións — 26/08/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación definitiva da modificación puntual do Plan xeral de ordenación municipal do Concello do Porriño, na regulación de alturas das ordenanzas de uso industrial, mediante a Orde da Conselleria de Vivenda e Planificación de Infraestruturas do 11 de setembro de 2024, que figura como anexo.
Unha vez inscrita a devandita modificación puntual do Plan xeral de ordenación municipal no Rexistro de Ordenación do Territorio e Planeamento Urbanístico de Galicia, a documentación íntegra, incluído o extracto ambiental, poderá consultarse na seguinte ligazón:
https://cmatv.xunta.gal/rexistro-de-planeamento-urbanistico-de-galicia
Así mesmo, o informe ambiental estratéxico e a demais documentación do procedemento de avaliación ambiental do referido plan poderá ser consultada na seguinte ligazón:
https://medioambiente.xunta.gal/plans-e-programas-por-tipoloxia?p_p_id=aaeTipology_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeTipology_WAR_aae__spage=%2Fportlet_action%2Faae%2FdetalleProxecto%3Fid%3D2155&_aaeTipology_WAR_aae_id=2155
Santiago de Compostela, 7 de agosto de 2025
Orde de aprobación definitiva da modificación puntual do Plan xeral de ordenación municipal do Concello do Porriño, na regulación de alturas das ordenanza de uso industrial.
O Concello do Porriño remite a documentación relativa á modificación puntual referida (MP) de cara á súa aprobación definitiva, conforme o previsto nos artigos 60.13 e 60.16 da Lei 2/2016, do 10 de febreiro, do solo de Galicia (LSG), e os artigos 144.13 e 144.16 do Decreto 143/2016, do 22 de setembro, polo que se aproba o seu regulamento (RLSG).
Analizada a documentación achegada, redactada polo arquitecto Juan Ángel Visier Gil, e vista a proposta literal que eleva a Dirección Xeral de Urbanismo, resulta:
I. Antecedentes.
I.1. Planeamento urbanístico vixente.
O Concello do Porriño conta cun Plan xeral de ordenación municipal (PXOM) aprobado definitivamente polo Pleno do 26.6.2003 (BOP do 21.10.2003 e DOG do 21.10.2003). Actualmente, o Concello do Porriño está a tramitar outras modificacións puntuais en ámbitos de solo industrial.
I.2. Tramitación do expediente.
1. Mediante a Resolución do 21.2.2019, a Dirección Xeral de Calidade Ambiental e Cambio Climático formulou o informe ambiental estratéxico da MP e resolveu non sometela ao procedemento de avaliación ambiental estratéxica ordinaria (DOG do 26.3.2019).
2. A modificación puntual aprobouse inicialmente o 27.5.2020 e someteuse a información pública polo prazo de dous meses (publicación no DOG do 6.7.2020 e no xornal
Faro de Vigo
do 15.6.2020).
3. O Concello solicitou o informe estatal ao Ministerio de Transportes e Mobilidade Sustentable, que remitiu o informe emitido en materia de estradas o 5.2.2024.
4. Segundo o previsto no artigo 60.7 da LSG, a Dirección Xeral de Ordenación do Territorio e Urbanismo solicitou os informes sectoriais autonómicos preceptivos e foron recibidos os de: Dirección Xeral de Calidade Ambiental e Cambio Climático, do 23.12.2020; Dirección Xeral de Emerxencias e Interior, do 23.3.2021; Instituto de Estudos do Territorio, do 23.2.2021; Dirección Xeral de Patrimonio Cultural, do 19.2.2021; Deputación Provincial de Pontevedra, do 20.1.2021; Axencia Galega de Infraestruturas, do 21.1.2021; Vicepresidencia Segunda e Consellería de Economía, Empresa e Innovación, en materia de minas, do 12.1.2021.
5. Consta que recibiron a solicitude de informe: Dirección Xeral de Patrimonio Natural e Secretaría Xeral Técnica da Vicepresidencia Segunda e Consellería de Economía, Empresa e Innovación (30.11.2020); Dirección Xeral de Ordenación e Produción Forestal (4.12.2020) e Augas de Galicia (17.12.2020). Transcorridos máis de 3 meses desde a recepción da solicitude de informe, non consta a resposta destes organismos.
6. Deuse audiencia aos concellos limítrofes de Gondomar, Mos, Ponteareas, Salceda de Caselas, Tui e Vigo. Foron emitidos: Acordo da Xunta do Goberno local de Ponteareas do 14.12.2020 e Acordo do Consello da Xerencia Municipal de Urbanismo de Vigo, do 18.12.2020. Gondomar, Mos, Salceda de Caselas e Tui non responderon á solicitude.
7. Constan informes municipais: técnico do 27.5.2021 e da secretaría do 27.5.2021.
8. O Concello Pleno aprobou provisionalmente a modificación puntual o 26.5.2021, e remitiuna á Consellería de Vivenda e Planificación de Infraestruturas, segundo o establecido no artigo 60.13 da LSG.
II. Obxecto e descrición da modificación.
O obxecto da modificación puntual é reaxustar a altura máxima das edificacións industriais nas distintas ordenanzas para harmonizalas e darlles unha mellor regulación.
III. Análise e consideracións.
A razón de interese público da modificación xustifícase na necesidade de ordenar, homoxeneizar e dar unha maior seguridade xurídica á hora de regular as alturas máximas das edificacións industriais.
Logo de revisar a documentación achegada con data de xuño de 2024, compróbase que o documento correspondente coa aprobación provisional responde aos requirimentos realizados anteriormente.
A competencia para resolver sobre a aprobación definitiva do planeamento xeral corresponde á conselleira de Vivenda e Planificación de Infraestruturas, de conformidade co disposto nos artigos 60, 61.1, 83.5 da LSG e nos artigos 146.1 e 200.5 do RLSG, en relación co Decreto 42/2024, do 14 de abril, polo que se establece a estrutura orgánica da Xunta de Galicia, e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
IV. Resolución.
En consecuencia, e visto o que antecede,
1. Outorgar a aprobación definitiva á modificación puntual para o cambio da regulación de alturas nas ordenanzas de uso industrial do PXOM do Concello do Porriño.
2. De conformidade co artigo 88 da Lei 2/2016, do 10 de febreiro, do solo de Galicia, e artigo 212.1 do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
3. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas do PXOM aprobado definitivamente.
4. Notifíquese esta orde ao Concello e publíquese no
Diario Oficial de Galicia
.
5. Contra esta orde cabe interpoñer recurso contencioso-administrativo ante a Sala do Tribunal Superior de Xustiza de Galicia no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.